SYNEX เตรียมโชว์นวัตกรรม “IT Ecosystem” งาน “FTI Expo 2022” 2-6 ก.พ.65
SYNEX เตรียมโชว์นวัตกรรม คอนเซ็ปต์ “IT Ecosystem” ในงาน FTI Expo 2022 เชื่อมเทคโนโลยีสุดล้ำของการทำงานและไลฟ์สไตล์ยุคดิจิทัล ซึ่งงานจะจัดขึ้น วันที่ 2-6 ก.พ. 65 ณ ศูนย์ประชุมและแสดงสินค้านานาชาติฯ จังหวัดเชียงใหม่
20 ธ.ค. 2564

บริษัท ซินเน็ค (ประเทศไทย) จำกัด (มหาชน) หรือ SYNEX ดิสทริบิวเตอร์ผู้นำด้านไอทีอีโคซิสเต็ม ร่วมโชว์นวัตกรรมคอนเซ็ปต์  “IT Ecosystem” เชื่อมเทคโนโลยีสุดล้ำของการทำงานและไลฟ์สไตล์ยุคดิจิทัล ในงานแถลงข่าว “FTI Expo 2022” โดยได้นำไฮไลท์ไปจัดแสดงทั้งในส่วนของ HUAWEI IdeaHub Series โซลูชันการประชุมทางวิดีโอ และการศึกษาแห่งอนาคต พร้อมทั้งนวัตกรรมที่เป็นมิตรกับสิ่งแวดล้อม Microsoft HoloLens 2 แว่นตา Mixed Reality ที่สามารถโต้ตอบกับภาพโฮโลแกรมได้อย่างสมจริง และร่วมส่งเสริมสินค้าไทยผ่านคอมพิวเตอร์ LEMEL พีซี House Brand ที่ได้รับเครื่องหมาย Made in Thailand ซึ่งเป็นเครื่องคอมพิวเตอร์ประกอบตามสเปคของผู้ซื้อบนอุปกรณ์ชิ้นส่วนมาตรฐานระดับสากล โดยได้รับเกียรติจาก นายสุพันธุ์ มงคลสุธี ประธานสภาอุตสาหกรรมแห่งประเทศไทย เยี่ยมชมบูธ โดยมีนางสาวทิศากร วงใหญ่ ผู้อำนวยการฝ่ายขาย SYNEX ให้การต้อนรับ ณ โรงแรมเรเนซองส์ กรุงเทพฯ เมื่อเร็วๆ นี้
อย่างไรก็ดีเตรียมพบกับเทคโนโลยีสุดล้ำจากแบรนด์พันธมิตรชั้นนำระดับโลกที่บูธซินเน็คฯ พร้อมการจัดแข่งขันกีฬาอีสปอร์ตระดับอุดมศึกษาชิงรางวัลมูลค่ารวมกว่า 200,000 บาท ในงาน FTI EXPO 2022 ที่จะจัดขึ้นระหว่างวันที่ 2-6 กุมภาพันธ์ 2565 ณ ศูนย์ประชุมและแสดงสินค้านานาชาติฯ จังหวัดเชียงใหม่